სატახტოთა თამაში (სეზონი 4)
ამერიკული ფენტეზის ჟანრის ტელესერიალ „სატახტოთა თამაშის“ მეოთხე სეზონის პრემიერა გაიმართა HBO-ზე, 2014 წლის 6 აპრილს და დასრულდა 15 ივნისს. მასში შესულია 10 ეპიზოდი, რომელთაგან თითო 50-60 წუთის ხანგრძლივობის არის. სეზონი ეფუძნება ჯორჯ რეიმონდ რიჩარდ მარტინის რომანების სერიის „ყინულისა და ცეცხლის სიმღერა“ მეოთხე წიგნს „ხმლების ქარიშხალი“, ისევე, როგორც შემდეგ წიგნებს - „ნადიმი ყვავებისთვის“ და „ცეკვა დრაკონებთან“. მისი რეჟისორები არიან დევიდ ბენიოფი და დ. ბ. უაისი. 2013 წლის 2 აპრილს HBO-მ მეოთხე სეზონის წარმოება შეუკვეთა. გადაღება 2013 წლის ივლისში დაიწყო, ძირითადად - ჩრდილოეთ ირლანდიაში და ხორვატიაში გადაღებებით. სერიალის მოქმედება მიმდინარეობს გამოგონილ სამყაროში, ძირითადად - კონტინენტზე, რომელსაც ვესტეროსი ეწოდება. სიუჟეტის მეორე ხაზი მიმდინარეობს ესოსის სახელით ცნობილ მეორე კონტინენტზე. ისევე, როგორც ორიგინალურ რომანში, ამ სეზონში ყურადღება გამახვილებულია ხუთი მეფის ომზე. წითელ ქორწილში რობ სტარკის დაღუპვის შემდეგ რჩება სამი მეფე, რომელთაგან ყოველი თვლის, რომ რკინის ტახტის მემკვიდრეობის ღირსია. ამასობაში კედელზე, ჯონ სნოუ და ღამის აბგური ემზადებიან ბრძოლისთვის თავისუფალი ხალხის წინააღმდეგ. სეზონში მონაწილეობს მსახიობთა დიდი გუნდი. მათში შედიან პიტერ დინკლიჯი, ნიკოლაი კოსტერ-ვალდაუ, ლენა ჰიდი, ემილია კლარკი და კიტ ჰერინგტონი. ახალი პერსონაჟების შემსრულებელ მსახიობებს შორის არიან პედრო პასკალი, ინდირა ვარმა, მიხილ ჰეისმანი და დინ-ჩარლზ ჩეპმენი კრიტიკოსებმა მაღალი შეფასება მისცეს სერიალის წარმოების ხარისხს და მსახიობებს, განსაკუთრებით - დინკლიჯის მიერ განსახიერებულ ტირიონ ლანისტერს. მაყურებელთა რაოდენობა წინა სეზონებთან შედარებით კვლავ გაიზარდა. მეოთხე სეზონმა მიიღო ემის ოთხი ჯილდო 19 ნომინაციიდან.